Diari Oficial de la Generalitat Valenciana


Sumari del DOGV 7774, del 04-05-2016 (2016/2980)

DECRET 1/2016, de 19 d'abril, del president de la Generalitat, pel qual es regula el Curs Selectiu de Formació per al Personal de l'Escala de Comandament i Inspecció dels Serveis de Prevenció, Extinció d'Incendis i Salvament de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7774

Data del DOGV
:   04-05-2016

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2016/2980


Data del document
:   19-04-2016

Organisme emissor
:   Presidència de la Generalitat

Tipus de document
:   Decret

Descriptors 

:   * formació professional
    * legislació
    * protecció civil

DECRET 1/2016, de 19 d'abril, del president de la Generalitat, pel qual es regula el Curs Selectiu de Formació per al Personal de l'Escala de Comandament i Inspecció dels Serveis de Prevenció, Extinció d'Incendis i Salvament de la Comunitat Valenciana. [2016/2980]  
Preàmbul  
  
L'article 49.3.14 de l'Estatut d'Autonomia de la Comunitat Valenciana atribueix a la Generalitat la competència exclusiva en matèria de protecció civil i seguretat pública.  
Fent ús d'aqueixes competències es van aprovar la Llei 13/2010, de 23 de novembre, de la Generalitat, de protecció civil i gestió d'emergències, i la Llei 7/2011, d'1 d'abril, de la Generalitat, dels Servicis de Prevenció, Extinció d'Incendis i Salvament de la Comunitat Valenciana, l'objecte de la qual és, d'acord amb l'article 1, l'ordenació general dels serveis de prevenció, extinció d'incendis i salvament (d'ara en avant SPEIS), en l'àmbit territorial de la Comunitat Valenciana, així com l'establiment dels criteris bàsics per a la coordinació de l'actuació d'aquests serveis, i la regulació de l'estructura i el règim de funcionament dels serveis dependents de les administracions públiques de la Comunitat Valenciana.  
  
L'article 32 de la Llei 13/2010 estableix que el personal dels SPEIS pertany als serveis essencials d'intervenció.  
L'article 69.1 de la mateixa llei estableix que a l'Institut Valencià de Seguretat Pública i Emergències, IVASPE correspon la competència en l'organització i impartició dels cursos de formació bàsica de nou ingrés i d'ascens o promoció, dels servicis essencials d'intervenció.  
  
L'article 28 de la Llei 7/2011 estableix que el contingut dels cursos selectius eliminatoris que han d'efectuar-se, una vegada superades les fases d'oposició o de concurs oposició per a les diferents escales i categories, es determinaran reglamentàriament.  
Per tot això, de conformitat amb l'article 28.e en relació amb l'article 12.2 i l'article 34 de la Llei 5/1983, de 30 de desembre, del Consell, i el Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat, amb un informe previ de la Comissió de Coordinació dels Serveis de Prevenció, Extinció d'Incendis i Salvament de la Comunitat Valenciana i de l'Advocacia de la Generalitat, conforme amb el Consell Jurídic Consultiu de la Comunitat Valenciana,  
  
  
DECRETE  
  
Article 1. Curs Selectiu de Formació per al Personal de l'Escala de Comandament i Escala d'Inspecció  
1. El present decret regula el Curs Selectiu de Formació per al Personal de l'Escala de Comandament i Escala d'Inspecció (d'ara en avant CSFCI).  
2. Les categories establides en l'article 22 de la Llei 7/2011 que han d'efectuar el CSFCI, tal com indica l'article 28 de l'esmentada llei, són les de: caporal, sergent, suboficial, oficial i inspector, i l'esmentat curs haurà de realitzar-se una vegada superades les fases d'oposició, o concurs oposició, i serà organitzat, programat i avaluat per l'Institut Valencià de Seguretat Pública i Emergències (d'ara en avant IVASPE).  
  
3. En els casos en què l'aspirant haja superat algun dels mòduls del curs que s'indica en l'annex d'aquest decret, impartits per l'IVASPE, els serveis podran sol·licitar a l'Institut la convalidació dels mòduls formatius corresponents, si la dita formació s'ha rebut en un període no superior als cinc anys previs a la sol·licitud de convalidació o si s'ha rebut amb anterioritat, però l'aspirant ha estat en actiu en el servei durant els últims cinc anys.  
  
  
Article 2. Fases i duració del CSFCI  
1. El CSFCI consta de dos fases: una primera fase de formació que s'ha de fer en l'IVASPE i a continuació, una segona fase de pràctiques que es durà a terme en els respectius SPEIS.  
2. Cada una d'aquestes fases té una duració de 150 hores.  
  
Article 3. Contingut de les fases del CSFCI  
1. La primera fase del CSFCI tindrà el contingut que es descriu en l'annex, amb predomini de contingut teòric. S'impartirà i avaluarà per l'IVASPE.  
2. La segona fase del CSFCI consistirà en un període de pràctiques que es durà a terme en els parcs i instal·lacions dels respectius SPEIS als quals pertanguen els alumnes. El contingut d'aquesta fase s'ha d'elaborar i consensuar entre el SPEIS corresponent i l'IVASPE, que han d'assegurar en tot cas uns continguts mínims comuns per als sis SPEIS.  
  
3. Els SPEIS, una vegada finalitzada la fase de pràctiques dels aspirants, han de remetre a l'IVASPE la certificació corresponent que acredite els alumnes que l'hagen superat.  
  
Article 4. Qualificació  
1. Les dos fases formatives tindran caràcter eliminatori, i la qualificació serà apte/no apte. La qualificació final del CSFCI correspon a l'IVASPE.  
2. L'avaluació s'ha de fer basant-se en criteris objectius, que tindran en compte, entre altres, els punts següents: assimilació dels coneixements impartits, responsabilitat, dedicació, actituds davant del professorat i resta d'alumnes i tots els aspectes de l'actuació de l'aspirant que siguen necessaris per a valorar la seua capacitat per a una prestació adequada de les funcions atribuïdes al lloc.  
3. Els aspirants que no superen la primera fase del CSFCI no passaran a realitzar la segona fase. Podran incorporar-se a l'edició del CSFCI immediatament posterior i si no superen aquest segon CSFCI, perdran definitivament el dret a participar en el procés de selecció instat.  
  
4. Els aspirants que, superada la primera fase, no superen la segona fase del CSFCI, podran incorporar-se a la segona fase de l'edició del CSFCI immediatament posterior, i si no superen aquest segon CSFCI perdran definitivament el dret a participar en el procés de selecció instat.  
  
Article 5. Personal funcionari en pràctiques  
  
1. Els aspirants que hagen superat les proves del concurs oposició per promoció interna, tal com estableix l'article 28.6.d de la Llei 7/2011, durant la realització del CSFCI, tindran els drets inherents del lloc que ocupen, i percebran les retribucions íntegres del lloc esmentat.  
  
2. El personal funcionari en pràctiques que haja accedit a la categoria d'oficial per torn lliure, percebrà les retribucions que corresponguen segons la legislació.  
  
Article 6. Nomenament com a funcionaris de carrera  
1. Finalitzat el CSFCI, l'IVASPE comunicarà al SPEIS corresponent la relació d'aspirants que l'hagen superat. Igualment comunicarà la relació d'aspirants que no hagen superat el citat CSFCI.  
  
2. Després d'aquesta comunicació, l'òrgan competent nomenarà funcionaris de carrera els aspirants dins de la categoria que els corresponga.  
  
  
DISPOSICIÓ ADDICIONAL  
  
Única. Regla de no-despesa  
La implementació i posterior desplegament d'aquest decret no pot tindre cap incidència en la dotació de tots i cada un dels capítols de despesa assignats a la Presidència i, en tot cas, seran ateses amb els mitjans personals i materials del departament competent per raó de matèria.  
  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Comunitat Valenciana.  
  
València, 19 d'abril de 2016  
  
El president de la Generalitat,  
XIMO PUIG I FERRER  
  
  
  
ANNEX  
Temari del Curs Selectiu de Formació per al Personal de l'Escala de Comandament i Inspecció  
  
Mòdul 1. Plans d'emergència a la Comunitat Valenciana (30 hores)  
  
- Legislació de Protecció Civil  
- Riscos a la Comunitat Valenciana  
- Estructura i operativitat dels plans. El Pla Territorial d'Emergència de la Comunitat Valenciana  
- Pla especial davant d'incendis forestals  
- Pla especial davant d'inundacions  
- Pla especial davant de risc sísmic  
- Pla especial davant de risc d'accidents en el transport de mercaderies perilloses  
- Pla especial davant de risc radiològic  
- Plans d'emergència exterior d'establiments afectats pel risc d'accidents greus  
- Procediment d'actuació davant de nevades  
- Procediment d'actuació davant de la contaminació marina accidental  
- Plans d'emergència dels ports i aeroports  
- Pla d'emergència nuclear de la província de València  
- Procediment de comunicacions  
  
Mòdul 2. Servicis d'emergència (25 hores)  
  
- Dependència i competències  
- Estructura organitzativa i territorial  
- Centrals de coordinació  
- Convenis i acords de col·laboració  
  
Mòdul 3. Noves tecnologies aplicades a la gestió d'emergències (20 hores)  
- CoordCom. Conceptes generals sobre les ferramentes de la Generalitat per a la gestió d'emergències. Teoria i pràctica de CoordCom  
  
- Comunicacions. Tecnologia, directriu i procediment  
- Cartografia. Nocions bàsiques: coordenades, dàtum i informació de cartografia base. GPS, Sigif, perimetracions, coordinació vehicles UT902-PMA, aplicacions GIS  
- Vehicle PMA: ferramentes, aplicacions mòbils i planificador de mitjans aeris  
  
Mòdul 4. Comunicació i lideratge. Coach (30 hores)  
- Procés de comunicació  
- Lideratge. Rols d'equip  
- Gestió d'equips de treball. Gestió del temps  
- Estratègia i resultats  
  
Mòdul 5. Formació específica per a les escales de comandament i inspecció (45 hores)  
- Comandament i control (10 hores)  
- Prevenció de riscos laborals (5 hores)  
- Normativa de l'empleat públic. Responsabilitats. Codi de conducta. Principis deontològics aplicats a la professió de bomber (7 hores)  
  
- Formador de formadors (10 hores)  
- Competències professionals del comandament de bombers (2 hores)  
- Model i procés de redacció de procediments de treball per a equips de bombers (2 hores)  
- Avaluació de l'exercici (4 hores)  
- Investigació d'incendis (5 hores)